钦定古今图书集成/理学汇编/经籍典/第089卷 > 《请武帝释乾坤二系表》周弘正
## 钦定古今图书集成/理学汇编/经籍典/第089卷 > 《请武帝释乾坤二系表》周弘正

弘正启梁武帝“《周易疑义》五十条，又请释乾坤二系。”

臣闻《易》称“立象以尽意，系辞以尽言”，然后知圣人之
情几可见矣。自非含微体极，尽化穷神，岂能通志成
务，探赜致远？而宣尼比之桎梏，绝韦编于漆字；轩辕
之所听荧，遗元珠于赤水。伏惟陛下一日万几，匪劳
神于瞬息；凝心妙本，常自得于天真。圣智无以隐其
几深，明神无以沦其不测。至若爻画之苞于六经，文
辞之穷于两系，名儒剧谈以历载，鸿生抵掌以终年，
莫有试游其藩，未尝一见其涘。自制旨降谈，裁成《易》
道，析至微于秋毫，涣层冰于幽谷。臣亲承音旨，职司
宣授，后进诜诜，不无传业。但乾坤之蕴未剖，系表之
妙莫诠，使一经深致，尚多所惑。臣不涯庸浅，轻率短
陋，谨与受业诸生清河张讥等三百一十二人，于《干
坤》二系，象爻未启，伏愿听览之闲，曲垂提训，得使微
臣钻仰，成其笃习，后昆好事，专门有奉。自惟多幸，懽
沐道于尧年，肄业终身，不知老之将至，天尊不闻，而
冒陈请，冰谷寘怀，罔识攸厝。